CELEX: C2007/056/60
Language: sk
Date: 2007-03-10 00:00:00
Title: Vec T-1/07: Žaloba podaná 2. januára 2007 – Apache Footwear a Apache II Footwear/Rada

10.3.2007   
            
            
               SK
            
            
               Úradný vestník Európskej únie
            
            
               C 56/30
            
         Žaloba podaná 2. januára 2007 – Apache Footwear a Apache II Footwear/Rada
   (Vec T-1/07)
   (2007/C 56/60)
   Jazyk konania: angličtina
   Účastníci konania
   
      Žalobcovia: Apache Footwear Ltd (Guangzhou, Čína) a Apache II Footwear Ltd (Qingyuan, Čína) (v zastúpení: O. Prost a S. Ballschmiede, advokáti)
   
      Žalovaná: Rada Európskej únie
   Návrhy žalobcov
   
               —
            
            
               zrušiť článok 1 nariadenia Rady (ES) č. 1472/2006 z 5. októbra 2006 (1), ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz určitej obuvi so zvrškom z usne s pôvodom v Čínskej ľudovej republike a vo Vietname, v časti kde ukladá 16,5 % clo na dovozy výrobkov vyrobených žalobcom,
            
         
               —
            
            
               zaviazať Radu na náhradu trov konania.
            
         Žalobné dôvody a hlavné tvrdenia
   Žalobcovia touto žalobou podľa článku 230 ods. 4 ES navrhujú čiastočné zrušenie napadnutého nariadenia v rozsahu, v ktorom ukladá konečné antidumpingové clo na ich dovozy do Európskej únie.
   Žalobcovia na podporu svojich návrhov uvádzajú tri žalobné dôvody:
   Po prvé žalobcovia tvrdia, že Rada pri skúmaní či splnili podmienky na udelenie trhovohospodárskeho prístupu („THP“) podľa článku 2 ods. 7 písm. b) a c) nariadenia (ES) č. 384/96 (ďalej len „Základné nariadenie“) porušila toto nariadenie, ako aj povinnosť odôvodnenia vyplývajúcu z článku 253 ES, a to tým, že údajne neskúmala, či žalobcovia boli vo významnej miere ovplyvňovaný zásahmi zo strany štátu.
   Po druhé žalobcovia tvrdia, že Rada tým, že odmietla zohľadniť niektoré doplňujúce kľúčové informácie, porušila svoju povinnosť obozretnosti a riadneho úradného postupu, v dôsledku čoho sa dopustila zjavne nesprávneho posúdenia.
   Po tretie žalobcovia namietajú proti tomu, že Rada tým, že odmietla vyňať detskú obuv z pôsobnosti opatrení v štádiu konečného znenia nariadenia, porušila článok 21 Základného nariadenia, povinnosť odôvodnenia vyplývajúcu z 253 ES a dopustila sa zjavne nesprávneho posúdenia.
   
      (1)  Ú. v. EÚ L 275, 2006, s. 1.